
MICHELLE SMART

Et overraskende frieri

Oversatt av Mona-Lise Pedersen


Michelle Smart har elsket bøker siden hun som liten baby lekte med dem i sprinkelsengen. Hun liker alle sjangre, men helt siden hun snublet over sin første romantiske historie som tolvåring, har hun vært spesielt glad i dem. Og nå leser hun dem ikke bare, men får også skrive sine egne. Michelle bor i Northamptonshire i England sammen med familien.


1

Utenfor rettsbygningen i Monte Cleure gnistret blitsene fra alle kameraene.

Flora Hillier så rett fremfor seg og overså spørsmålene som haglet fra journalistene. En mikrofon strøk over kinnet, og en annen ble stukket i nakken hennes, men de skulle ikke få gleden av å fremprovosere en reaksjon hos henne.

Trappetrinnene opp til den gamle, ærverdige bygningen var brede og lave, så hun gikk forsiktig for ikke å snuble. Da hun kom opp til avsatsen, ble de doble dørene åpnet, og en av vaktene førte henne inn.

Den lave summingen av stemmer innenfor dørene var en kjærkommen kontrast til all ropingen og hylingen utenfor. Flora tok av seg solbrillene og presset den ene håndflaten mot den vonde korsryggen. Smertene som hadde vekket henne om morgenen, hadde ikke forsvunnet.

Hun trakk pusten og la håndvesken i kassen for skanning mens hun selv gikk gjennom kroppsskanneren. Hun lurte på om dette var noe alle besøkende ved domstolen i Monte Cleure måtte gjennom, eller om det var noe Ramos hadde sørget for.

Den spanske drittsekken var her i bygningen. Snart skulle hun få se ham, men det som var enda viktigere, var at han skulle få se henne.

Hun gikk bort til resepsjonen og rakte frem passet sitt.

Resepsjonsdamen hevet et øyenbryn før hun tastet inn personalia på PC-en foran seg. «Se inn i kameraet», sa hun på engelsk og pekte opp.

Flora hevet blikket mot den kuppelformede enheten i taket. Et minutt senere ble hun overrakt et nøkkelbånd med ID-kort.

«Gå til rom nummer fire», beordret damen henne.

«Takk.»

Hun hengte nøkkelbåndet rundt halsen og gikk nedover den brede korridoren til hun fant rommet.

Justin var allerede på plass. Han satt ved et ovalt bord sammen med det lille advokatteamet sitt. Han så sliten ut og smilte svakt.

Flora løftet hånden medfølende og satte seg takknemlig på stolen som en av advokatene trakk frem til henne. Enda en gang gned hun hånden over den vonde korsryggen.

I dag startet rettssaken mot ham, og den var forventet å vare i to uker. Når retten hadde funnet ham skyldig, måtte han regne med å tilbringe tjue år bak lås og slå.

Det lille fyrstedømmet Monte Cleure ga bare unntaksvis fradrag i fengselsstraffen for god oppførsel, men merkelig nok gjaldt det bare innsatte som var rike og velstående. Justin var ikke lenger rik. Det hadde Ramos sørget for. Han hadde også sørget for at bevisene mot ham var entydige. Det hadde også vært et bevisst valg å saksøke ham i fyrstedømmet.

Flora var svært urolig, for Justin var skyldig i tyveri av en million euro. Siktelsen mot ham inkluderte også bedrageri.

I hvilket rom oppholdt Ramos seg for øyeblikket? Han satt utvilsomt rundt et bord sammen med advokatteamet sitt. Kanskje trengte han to bord for å få plass til alle. Hvordan var stemningen der? Sannsynligvis var den forventningsfull, ikke dempet og resignert som her. Justin Hillier ville ikke bare få sin straff, han skulle også knuses.

Hvis Flora hadde noen tårer igjen, ville hun gråte dem for broren, men det siste året hadde det vært så altfor mange tårer. Hun var redd for at tårekanalene rett og slett hadde tørket inn.

Det banket på døren og en rettsbetjent kom inn.

Tiden var inne.

Hun reiste seg på trette ben og betraktet brorens magre ansikt. Hun rettet på slipset hans selv om det allerede var perfekt, strøk hendene over jakkeslagene og kysset ham på kinnet.

«Jeg er så utrolig glad i deg», hvisket hun. Justin hadde vært mer som en far for henne enn deres egen far noen gang hadde vært.

Han smilte vemodig. «Jeg er også utrolig glad i deg.»

Det var ikke mer å si.

Ute i korridoren myldret det av mennesker. Straffedomstolen i Monte Cleure var sjelden ramme rundt en så høyprofilert rettssak. Det lille fyrstedømmet var imidlertid vant til pressefolk som jaktet på nyheter om kongefamilien og sosieteten, og da Flora ble ført ut på galleriet over rettssalen, var presselosjen fylt av ivrige og forventningsfulle journalister som ventet på at hovedpersonen skulle dukke opp.

De behøvde ikke å vente lenge.

Først kom aktoratet gående inn. Blant dem tårnet Alejandro Ramos, elegant og kjekk i en marineblå dress og slips og en grå skjorte. Han var nybarbert, og det tykke, mørke håret var kortklippet.

Det siste Flora hadde forventet, var at hjertet hennes skulle gjøre et hopp ved synet av ham.

Hun la de skjelvende hendene over magen, trakk pusten dypt og sa til seg selv at det i grunnen ikke var så rart. Den siste gangen hun hadde sett ham, hadde han kysset henne lidenskapelig farvel.

Hatet ulmet i henne da han satte seg på påtalebenken, og den følelsen kjentes bedre ut.

Se på meg, oppfordret hun ham taust.

Den glatte mannen som satt ved siden av ham, hvisket noe til ham. Ramos la hodet på skakke for å høre bedre. Så nikket han med et smil om munnen.

Hvordan kunne han smile når han var i ferd med å sende sin beste venn i fengsel?

Se på meg, oppfordret hun ham enda en gang.

Nå kom dommeren gående inn i rettssalen rett fra kontoret sitt.

En ordre ble gitt, og alle reiste seg.

Dommeren satte seg og gjorde tegn til at salen skulle gjøre det samme.

Flora hadde blikket festet på Ramos og ble stående.

Se på meg, din drittsekk.

Som om han kjente tyngden av blikket hennes, snudde han seg og så opp mot galleriet.

Om morgenen hadde Flora sett gjennom antrekkene sine med omhu. Hun hadde valgt en kortermet, kremfarget sommerkjole med en lang rekke med små knapper. Det var viktig at den gravide magen tiltrakk seg oppmerksomheten.

Et kort øyeblikk møtte Ramos blikket hennes, men så gled det videre som om han ikke hadde sett henne.

En bølge av lengsel strømmet gjennom henne, like uventet og skremmende som da hjertet hadde gjort et hopp ved synet av ham. Men hun svelget hardt og ble stående.

I det samme så hun at han stivnet.

Sakte snudde han seg og så opp mot henne igjen.

Flora bet sammen tennene for at ingen følelser skulle komme til syne i ansiktet mens hun diskré satte begge pekefingrene mot den gravide magen.

Hvis han så nøye etter, ville han kunne se at barnet deres beveget seg.

*

Hadde ikke situasjonen vært så desperat og hjerteskjærende, ville Flora slappet av under den første timen av rettssaken. Aktor reiste seg og holdt åpningsprosedyren sin. Hun forsto ikke et ord siden den ble fremført på fransk. Ramos ville ha forstått det som ble sagt, men hun var sikker på at ikke et eneste ord trengte inn i hodet hans.

Den selvsikre, arrogante mannen som hadde kommet inn i rettssalen, så fullstendig sjokkert ut. Stakkars ham. Hjertet hennes blødde for ham. Det gjorde det virkelig.

Først da aktor satte seg, så hun en antydning til bevegelse i det kjekke ansiktet hans. Han hvisket noe til sidemannen, som hvisket beskjeden videre inntil den nådde frem til aktor. Han reiste seg og gikk bort til Ramos. De hvisket intenst seg imellom inntil Ramos skrev noe på et papir. Dette ble umiddelbart overlevert til dommeren som leste det, reiste seg, henvendte seg til retten og forsvant inn på kontoret sitt.

Folk reiste seg for å gå ut, og summingen i rettssalen var så høy at Flora kjente at det dirret i kroppen. I presselosjen var stemningen opprømt. De mange nysgjerrige blikkene i hennes retning tydet på at stuntet hennes ikke hadde gått upåaktet hen. Men det hadde vært nødvendig, for hun hadde prøvd alt annet.

Flora ble sittende og lukket øynene. Hittil hadde hun holdt følelsene i sjakk, men nå truet de med å overvelde henne.

Hun strøk hånden over magen og konsentrerte seg om å puste rolig. Noe kom til å skje, og hun måtte være rolig for å kunne håndtere det.

Ville Ramos overse graviditeten, akkurat som han hadde oversett henne de siste åtte månedene? Overse var ikke det rette ordet. Han hadde brutt kontakten og glemt henne. Han hadde forført henne, kysset henne lidenskapelig farvel, og så fullstendig glemt henne.

Kanskje ville han hevde at en annen måtte være barnets far. Det ville ikke overraske henne.

Hvis han overså henne og benektet farskapet, var det greit. Hun var mentalt forberedt på det. Rettssaken kom til å bli en prøvelse, og hun måtte være sterk for Justins skyld.

Det var hennes plikt å informere barnefaren om graviditeten, og det hadde hun gjort. Resten var opp til ham. Det beste for Flora var at han vedkjente seg barnet deres og betalte barnebidrag. Hun håpet virkelig at hun slapp å gå rettens vei for å oppnå det. Forhåpentligvis ville engasjementet hans begrense seg til et og annet besøk. Hun var sikker på at han ikke ønsket å være far på heltid, ikke med den livsstilen han var vant til. En baby passet absolutt ikke inn i livet hans.

«Mademoiselle?»

Hun åpnet øynene.

En tjenestemann vinket til henne.

Flora presset frem et smil og reiste seg. Hun skjønte ikke hvor sliten hun var før hun begynte å gå. Den tause konfrontasjonen med Ramos hadde tappet henne for krefter, og verkingen i korsryggen føltes med ett mer intens.

Da hun gikk ut fra galleriet, skulle hun til å gå mot det rommet som broren var blitt tildelt, men tjenestemannen rørte ved armen hennes og pekte i den andre retningen.

«Mademoiselle? Bli med meg.»

Flora ble litt satt ut og nølte et øyeblikk før hun fulgte etter ham.

Det virket ikke som om Ramos hadde tenkt å overse henne.

Tjenestemannen åpnet en dør for henne. Innenfor var et venterom med en kaffemaskin og noen sofaer. Selv om hun hadde forventet å se ham der, kjentes det fortsatt som om hjertet var langt oppe i halsen.

Han satt i en av sofaene med hendene foldet i fanget.

De mørkebrune øynene gjennomboret henne.

Flora hadde sett for seg dette øyeblikket mange ganger. Hun hadde planlagt hvordan hun skulle opptre, og hva hun skulle si. Hun skulle opptre så uberørt som mulig og holde seg til konkrete og praktiske ting som gjaldt barnet. Det var viktig at hun verken gjorde eller sa noe som kunne få ham til å tro at hun følte noe annet enn forakt for ham.

Virkeligheten var en helt annen. Følelsene som bølget gjennom kroppen, gjorde henne kvalm. Det var et kaos av hat, raseri, fortvilelse og lengsel. Og den siste følelsen var den verste.

Hvordan kunne hun lengte etter ham når han hadde behandlet henne så dårlig?

Og hvordan hadde hun i det hele tatt kunnet la seg trollbinde av ham?

Flora hadde kjent Ramos siden hun var elleve, og han og Justin var atten år gamle studenter. Den unge spanjolen hadde ofte vært på besøk hjemme hos familien Hillier. Han hadde til og med feiret jul hos dem et par ganger.

Han var brorens beste venn, og en kjekkas i skreddersydde klær. Kvinnene lå langflate etter ham, og naturligvis visste han det. Flora ville ikke bli en av disse kvinnene, for måten Ramos og broren hennes behandlet dem på, hadde gjort henne kvalm. De dumpet kvinnene på rekke og rad.

Og Ramos hadde dumpet Flora enda raskere enn han hadde dumpet andre kvinner.

«Du burde sette deg», sa han med stram kjeve.

Hun hadde kjent ham i tretten år. Stemmen hans var dyp og hadde en lett aksent, og det hadde hun først lagt merke til den natten de tilbrakte sammen.

Stemmen hans var som fløyel i ørene hennes, og hun lo lett for å dekke over sin egen reaksjon. «Er det det første du har å si til meg? At jeg burde sette meg?»

«Du ser ut som om du kan falle om hvert øyeblikk.»

Å, så han bekymret seg for helsen hennes. Det var sjenerøst av ham.

Hun satte seg forsiktig i en toseter og håpet at den gravide magen hennes ikke gjorde bevegelsene hennes klønete når han selv var så verdensvant. Det var en forskjell mellom dem som helt klart gikk i hans favør.

Frem til i dag hadde hun faktisk nytt å være så synlig gravid. Alle smilene hun fikk fra folk som la merke til den gravide magen, gjorde henne lettere til sinns. De siste månedene av svangerskapet hadde noe magisk ved seg som folk reagerte på, og det fikk henne til å føle seg litt mindre alene. Moren hennes levde ikke lenger, faren var upålitelig og udugelig, og hennes elskede bror satt i fengsel.

Nå var magien borte, og det tynget henne at det dyrebare barnet hennes skulle få en så ufortjent far.

Ramos strammet leppene og gransket henne med et kompromissløst blikk. Han hadde virkelig vakre øyne. De var så mørke at de ble tatt for å være svarte, og med en slik dybde at man kunne fortape seg i dem.

I årevis hadde Flora unngått blikket hans, og hun kjente et stikk i hjertet når hun tenkte tilbake på den natten de hadde delt. Blikket hans hadde vært så intenst og fylt med noe mer enn rent begjær. Flora hadde ikke klart å stå imot den hypnotiske tiltrekningen.

«Når har du termin?» spurte han.

Hun blunket bort det uvelkomne minnet og tvang seg til å svare rolig. «Om tre uker.»

Ramos pustet ut og nikket. «Med tanke på stuntet ditt i rettssalen antar jeg at jeg er faren til barnet?»

«Ja.»

Hvis han spurte hvordan hun kunne vite at barnet var hans, ville hun kaste vesken mot ham.

«Og dette er en nyhet du ville gjøre resten av verden oppmerksom på?»

Hun åpnet munnen, men så ristet hun på hodet og lo kort. «Tror du virkelig det?»

Han strammet kjeven igjen. «Hva annet skal jeg tro? Du kunne gitt beskjed til en av advokatene mine.»

«Det ville jeg ha gjort hvis jeg visste at du kom til å lese den.» Flora skulle ønske at ryggen ikke verket, og at anklene ikke var så hovne. Det var ikke denne fremtoningen av seg selv hun ville vise ham. I stedet måtte hun bruke albuene for å rette seg opp. «Jeg har brukt sju måneder på å prøve å fortelle deg nyheten.»

Han hevet et mistroisk øyenbryn.

Flora bet i seg sinnet og holdt blikket hans. «Du blokkerte mobilnummeret og e-postadressen min. Jeg ringte to av hjemmene dine og snakket med to av husholderskene dine. Jeg snakket med assistenten din tre ganger. Jeg skrev fire brev til deg. Fire brev. I alle brevene og meldingene fortalte jeg at jeg var gravid med ditt barn, men det var ikke før jeg ringte kontoret ditt igjen og snakket med en vikar at jeg fikk vite at du hadde gitt klar beskjed om at all kommunikasjon med meg skulle avvises, og at meldinger og brev skulle ødelegges. Hvis noen så mye som hvisket navnet mitt til deg, ville de få sparken for grov tjenesteforsømmelse. Du kuttet kontakten med meg og nektet de ansatte å si navnet mitt, ikke bare nektet, men du ga ordre om det, derfor måtte jeg finne en annen måte å fortelle deg nyheten på. Dette var den eneste måten som kunne garantere at du ville legge merke til nyheten.»

Ramos satt fortsatt med hendene i fanget, men hun la merke til at knokene var blitt hvite.

Nå kjente hun at barnet rørte på seg. Det var en bevegelse hun elsket, og det stanset sinnet som hadde bygget seg opp i henne. Hun strøk hånden over magen i store bevegelser og kjente brått barnets fot eller hånd mot håndflaten.

Hun ville ikke bli sint og miste besinnelsen. Det var viktig å beholde roen for barnets skyld. Selv om livet hadde vært vanskelig, og til tider føltes håpløst, hadde graviditeten fremkalt en betingelsesløs kjærlighet til barnet, og den overstyrte alle de andre følelsene. Kjærligheten var sterk nok til å dempe frykten for å oppdra et barn helt alene, uten moren som hun hadde elsket av hele sitt hjerte, og uten broren som til tross for sine svakheter alltid hadde vært der for henne. Flora hadde funnet en indre styrke hun aldri hadde visst at hun hadde, og Ramos skulle ikke få ødelegge den, spesielt ikke nå som fødselen nærmet seg.

Men det var tøft å være i samme rom som ham for første gang på åtte måneder. Minner ble vekket til live, minner hun hadde brukt åtte måneder på å prøve å glemme …

Et nytt minne strømmet gjennom hodet. Hun hadde våknet i armene hans, overveldet over lidenskapen de hadde delt, og hvor utrolig riktig alt hadde føltes.

Flora hengte vesken over skulderen. Hvis smerten i korsryggen ikke hadde vært så intens, ville hun reist seg. Hun ville aller helst bort fra denne mannen som hadde latt henne oppleve himmelen på jorden før han sendte henne til helvete.

«Da har du fått vite om babyen», sa hun og bet sammen tennene. «La oss bli ferdig med denne rettssaken, så kan vi snakke om hvordan du ønsker å involvere deg i barnets liv.»

Ramos bøyde seg frem. «Ønsker å involvere meg i barnets liv?»

«Hvis du ønsker det …» Sannsynligvis ville han ikke ha noe med barnet å gjøre. «Det er opp til deg, men jeg trenger barnebidrag. Jo før, jo heller.»

Han så foraktelig på henne. «Det var altså det den lille scenen handlet om. Du er ute etter pengene mine.»

Flora bet sammen tennene og svelget tilbake en ny bølge av sinne. «Du er barnets far og har rett til å vite om det. Men å stille Justin for retten i et land hvor den saksøkte blir stilt for retten uansett om vedkommende erkjenner straffeskyld eller ikke, har ruinert meg.»

Ramos strammet kjevene igjen.

«Noen måtte hjelpe ham», utbrøt Flora. Smertene hadde gitt seg nok til at hun klarte å rette ryggen. «Du valgte å saksøke ham i et land som ikke tilbyr rettshjelp, og du har sørget for at alle kontoene hans er sperret. Jeg har betalt advokathonorarene ved å ta opp lån i boligen og bedriften min, og nå har jeg ikke mer. Ja, jeg trenger hjelp fra deg, det loven krever, sånn at barnet slipper å vokse opp i fattigdom. Hvis du tror at jeg er en lykkejeger, så får du gjerne tro det. Jeg bryr meg ikke det minste om hva du synes om meg. Jeg bryr meg bare om to personer, broren min og barnet mitt. Du har allerede ruinert broren min, og jeg vil ikke la deg ruinere barnet mitt også. Hvis du vil la retten avgjøre barnebidraget, er det greit for meg. Når pressen dukker opp, skal jeg fortelle dem hvordan faren til mitt ufødte barn forførte meg da jeg oppsøkte ham for å be om nåde, og deretter kuttet kontakten med meg. Sladderpressen kommer til å kaste seg over nyheten.»

Han mørknet for hvert eneste ord hun sa, og følelsene var tydelige å lese i ansiktet hans. Med ett smilte han.

Det var det mest avskyelige smilet hun noensinne hadde sett.

«Vil du også avsløre at du solgte deg selv?»

Den kjølige stemmen hans føltes som et slag i ansiktet. Rødmen krøp oppover halsen hennes og dekket til slutt også ansiktet.

«Du sier altså at jeg forførte deg …?» Han ristet på hodet og leppene vred seg i et nedlatende smil. «Jeg tror du husker det du vil huske. La meg friske opp minnet ditt. Du kom til meg, og vi tok en drink. De vakre, forførende øynene dine slukte meg mens du ba om nåde for broren din. Du var søt og forførende som et sukkertøy.»

Stemmen hans omsluttet henne som et mørkt kjærtegn.

«Du lente deg frem og inviterte til et kyss mens du la hånden akkurat her på brystet mitt», sa han og la en hånd på akkurat det stedet. «Og så berørte du ansiktet mitt.»

Flora la hendene over de brennende kinnene og lukket øynene for å skjerme seg mot minnene fra øyeblikket da hun hadde gitt etter for Ramosʼ hypnotiske blikk.

«Først da vi begge var nakne fortalte du at du var jomfru.» Nå lo han bittert. «Du må virkelig være glad i broren din når du var villig til å selge jomfrudommen din på en sånn måte.»

«Det var ikke sånn det var, og det vet du godt», hvisket hun.

Det var slett ikke sånn det hadde vært. Det hadde bare skjedd. Det ene øyeblikket hadde de snakket sammen, og det neste …

Nei, hun ville ikke tenke på det.

I mange år hadde hun unngått Alejandro Ramos, og da hun våknet lykkelig i sengen hans, hadde hun vært dum nok til å tro at det de hadde delt, hadde vært så fantastisk og vakkert at det hadde rørt ham like mye som det hadde rørt henne.

I noen få timer hadde hun vært dum nok til å tro at han følte noe mer for henne enn rent begjær.

Stemmen hans fikk en skarp undertone. «Jo, querida, det var sånn det var. Du kom til meg fordi du ville forføre meg til å være barmhjertig mot broren din. Og det klarte du nesten.»

Hun åpnet øynene igjen.

Han strammet leppene og ristet på hodet. «Jeg leste meldingen fra ham.»

«Hvilken melding?» Flora skjønte ikke hva han snakket om.

«Meldingen fra broren din. Jeg leste den om morgenen, mens du lå og sov. Jeg gikk ned, for jeg ville overraske deg med frokost på sengen.» Enda en gang ristet han på hodet. «Innholdet i vesken din hadde falt utover stuebordet.»

Den hadde veltet da Ramos løftet henne opp i armene sine for å bære henne opp på soverommet, for Flora hadde dultet borti bordet med det ene benet. Hjertet slo fortere når hun tenkte tilbake på det.

«Meldingen kom opp på skjermen da jeg skulle legge mobilen i vesken din. Kan du huske hva det sto i meldingen?»

Flora husket ikke så mye fra den dagen, for hun hadde svevd på en rosa sky etter den mest fantastiske natten hun noensinne hadde opplevd.

Først om kvelden hadde hun skjønt at han hadde sveket henne.

«I meldingen sto det: Er det noe nytt, Flo? Virket sjarmen din på ham?» Ramos lo bittert og strammet leppene igjen. «Da du dukket opp kledd for å forføre meg, burde jeg ha gjettet at Hillier hadde sendt deg.»

«Jeg kan ikke tro at du tolket meldingen sånn», svarte hun hest mens tankene kvernet rundt i hodet. «Justin sendte meg ikke til deg. Han visste hva jeg gjorde, for det hadde jeg fortalt ham, men det var helt og holdent min egen idé å oppsøke deg.»

Flora hadde kjørt leiebilen fra fengslet i Monte Cleure til grensen mot Spania og videre til Barcelona. Hun hadde sett for seg brorens magre ansikt mens hun desperat lurte på hva hun kunne si til den sta Alejandro Ramos for at han skulle vise nåde overfor sin beste venn.

Justin fortjente straffen, det visste hun, men han trengte også hjelp.

Broren hadde alltid vært der for henne. Han hadde blitt med når lillesøsteren ga ham ordre om å leke med dukkene, og da han ble tenåring, hadde han fulgt henne til skolen. Han hadde laget matpakker til henne og hjulpet henne med leksene når moren deres var på jobb. Tålmodig hadde han lært henne å spille sjakk, og han kom for sent på skoleavslutningsfesten fordi de skulle fullføre et parti Scrabble. Han hadde også øvelseskjørt med henne og tilgitt henne da hun rygget bilen hans inn i en lyktestolpe.

Justin hadde alltid vært der for henne, og hun ville alltid være der for ham.

«Virket sjarmen din på ham?» Ramos gjentok meldingen snerrende, og for første gang så Flora et ekte sinne komme til overflaten.

«Tror du virkelig at jeg ofret jomfrudommen min for å redde broren min?» Den forferdelige tanken fikk blodet til å fryse til is i årene hennes.

Han stirret på henne, og de stramme leppene avslørte tankene hans.

Gode Gud, han trodde virkelig det.

Ramos trodde at hun ville tilby ham kroppen sin i bytte mot brorens frihet.

Mobilen var den eneste eiendelen som fengselsmyndighetene i Monte Cleure hadde latt Justin få beholde. Meldingen fra ham hadde vært en form for galgenhumor, det husket hun nå, for han hadde syntes at det var bortkastet tid å be Ramos om nåde.

Fortvilet slo hun ut med armene. «Jeg trodde aldri at det ville skje noe mellom oss. Da jeg kom til deg, visste jeg ikke engang om du ville slippe meg inn.»

«Men det gjorde jeg», sa han uanfektet. «Og du tok det første skrittet. Du som alltid hadde behandlet meg med en slik forakt.» Neseborene dirret, og sinnet under den kjekke masken hans truet med å bryte frem. «Om du hadde til hensikt å gå så langt som du gjorde …» Han trakk pusten dypt og trakk på skuldrene. «Leker du med ilden, risikerer du å bli brent.»

«Var det derfor du helt kuttet kontakten med meg?» Flora kjente seg svimmel og fikk nesten ikke frem ordene.

Hun hadde antatt at det var fordi natten ikke hadde betydd noe for ham, eller at hatet han følte overfor broren hennes hadde overstyrt følelsene han kunne ha utviklet for henne, eller fordi hun hadde vært en kjedelig elskerinne og han heller ga de ansatte sparken enn å se henne igjen. Eller en kombinasjon av alle de ovennevnte grunnene.

Hun hadde tatt fullstendig feil. Ramos hadde avvist henne fordi han trodde at hun hadde brukt ham.

Han la en ankel over kneet og stemmen ble normal igjen. «Hva annet forventet du? Du prøvde tross alt å lure meg.»

Smerten i korsryggen kom tilbake og var så intens at det eneste ordet hun fikk frem, var: «Nei.»

Han hevet et skeptisk øyenbryn og studerte henne intenst. Åpenbart tenkte han på sitt neste trekk. Da han smilte og foldet armene over brystet, holdt hun pusten av frykt for hva han kom til å si.

«Det spiller ingen rolle lenger», avfeide han henne bestemt. «Du kom for å redde broren din, selv om jeg ikke tror at dette er resultatet du så for deg, men det har virket. Gratulerer. Jeg er villig til å trekke tilbake anklagene mot ham …»

Ordene ble hengende i luften mellom dem, og nå ble smilet hans bredere. «Men for at han skal få friheten sin, må du gifte deg med meg.»

Hele rommet snurret rundt Flora, og hun fikk ikke frem et ord.

Ramos lo, men latteren var ikke fullt så bitter lenger. «Forslaget mitt har visst målbundet deg. Det må være første gang, men det er greit. Du kan takke meg senere.»

«Takke deg?» Endelig fikk hun stemmen tilbake.

«Broren din slipper fri, og når du blir min kone, får du tilgang til mer penger enn du kunne ha drømt om. Jeg skal selvsagt få utarbeidet en ektepakt, og du vil bli svært godt forsørget.» Han smilte med hvite tenner. «Ser du? Jeg kan være sjenerøs. Hvis du er hyggelig mot meg, så kan jeg være svært sjenerøs.»

Flora ristet målløs på hodet. «Jeg ville ikke giftet meg med deg om du var den siste mann på jorden.»

Han trakk likegyldig på skuldrene. «Hvis du vil at broren din skal slippe ut av fengselet, gjør du det.»

«Hvorfor vil du gifte deg med meg når du hater meg så inderlig?»

«Slik jeg ser det, beskytter jeg meg selv.» De mørke øynene hans glitret mot henne. «Noen ganger er det klokt å holde fienden nær.»

«Men … hvorfor behøver vi å gifte oss? Er det ikke vel drastisk?»

Ramos reiste seg og tok frem mobilen. Han smilte som om hun var dum. «Mitt lille sukkertøy, jeg vet hvor intenst du hater meg. Jeg vil holde øye med deg og barnet slik at du ikke setter det opp mot meg. Bare et lite øyeblikk, jeg må informere advokatteamet mitt.»

Nå gikk han over til den andre enden av rommet og snudde ryggen til henne. I det samme stakk en smerte i underlivet, og hun mistet nesten pusten.

Hun pustet dypt til smertene ga seg og prøvde å dempe panikken som flommet gjennom henne.

Det er bare kynnere, forsikret hun seg selv. Hun hadde hatt dem de siste ukene, og dette var kroppens måte å forberede seg på fødselen på.

Ramos lekte bare med henne. Han ville straffe henne litt mer for forbrytelsen han mente hun hadde begått da hun lå med ham for å redde broren sin.

Det knuste henne at han trodde det, men det forklarte også mye. Etter alle disse årene var det én ting hun visste når det gjaldt Alejandro Ramos, og det var at han aldri tilga noen. Lenge før Justins svik hadde han kuttet ut venner som hadde misbrukt tilliten hans, og det uten å høre deres forklaring.

Om et lite øyeblikk ville han fortelle henne at det hele bare var en spøk, før han forlot rommet og sørget for at hans beste venn havnet bak lås og slå.

Hun kunne knapt tro at dette var den samme mannen som hadde vekket et slikt intenst begjær i henne, og som hadde elsket så lidenskapelig med henne.

Floras følelser for Ramos hadde alltid vært intense, helt fra den første gangen han hadde besøkt barndomshjemmet hennes.

Han hadde vært atten år, sosial og utrolig kjekk. Hun hadde vært elleve og hadde irritert seg over at hun nå måtte dele den dyrebare tiden hun hadde med broren sin, med ham. Hun savnet Justin så inderlig da han begynte på universitetet. Irritasjonen mot Ramos vokste fordi han ofte var med Justin hjem, og broren gjorde alt for å smigre seg innpå ham. De spilte sammen på universitetets rugbylag og ble snart nære venner. Gjennom studietiden drakk og festet de, og innimellom fant de tid til å studere.

Irritasjonen og sjalusien vokste da hun fylte tretten og reiste for å besøke Justin en helg. Da hadde han flyttet inn i huset som Ramosʼ milliardærfar hadde kjøpt til sitt eneste barn. Det hadde seks soverom og et spillerom i kjelleren. Broren hadde lovet moren at Ramos skulle tilbringe helgen hos faren sin i Barcelona, og at det bare ville være ham og Flora i huset i Oxford. Han skulle vise henne byen, og de skulle spise middag på en elegant restaurant. Han hadde til og med kjøpt flere broderier til henne. Allerede den gangen hadde Flora elsket å brodere, og hun håpet at hun i fremtiden kunne gjøre en karriere ut av hobbyen sin.

Da hun hadde kommet ut av soverommet neste morgen, hadde døren på den andre siden av den store hallen åpnet seg, og hun hadde stivnet.

Ramos hadde kommet ut, sett seg tilbake over skulderen og ledd. Han hadde plukket opp noe fra gulvet før han gikk inn igjen og lukket døren. Han hadde ikke lagt merke til vennens lillesøster som sto og så på ham.

Han hadde vært helt naken.

Hun hadde blitt varm i kroppen ved synet av den nakne, unge mannen med en sti av mørkt kroppshår som gikk fra brystet og ned til store tingen. Forvirret hadde hun gjemt seg under dynen til broren kom for å se om hun var våken.

Senere på formiddagen, etter en pinlig frokost med Justin, hadde Ramos og den søte blondinen kommet ut. Hun hadde på seg en morgenkåpe som var altfor stor. Flora hadde overhørt unnskyldningen Ramos kom med til Justin.

«Beklager, Hillier», hadde han sagt. «Jeg glemte helt at søsteren din skulle komme. Faren min ombestemte seg og reiste til villaen på Martinique, så jeg fløy tilbake til England og tok med meg Miranda hit. Beklager hvis hun var litt for, eh, høylytt.»

Flora hadde ikke hørt brorens svar, for den varme følelsen i kroppen hadde overveldet henne på nytt. Nå var hun blitt tenåring, og hun visste nøyaktig hva Ramos hadde ment.

I over ti år hadde noe ved Alejandro Ramos alltid gjort henne nervøs. Uansett hva disse følelsene kom av eller betydde, så var det bare noen uker til hun skulle føde barnet hans.

Nå avsluttet han samtalen og kom fornøyd tilbake til henne. «Jeg har gode nyheter», sa han og satte seg på armlenet til stolen han hadde sittet i. «Vi kan gifte oss med det samme.»

«Hva sier du?» spurte hun og så uforstående på ham.

«Vi kan gifte oss nå … Vel, om en time. Jeg har bedt teamet mitt utarbeide en ektepakt for oss, og den må signeres først.»

Det gikk opp for henne at han faktisk mente alvor. «Men … det kan vi ikke.»

«Loven i Monte Cleure sier at vi kan det. Vi har begge med oss passene. Når vi har giftet oss, trekker jeg tilbake anklagene, og broren din er en fri mann.»

«Ramos … kan du vente litt?» ba hun. Rommet begynte å snurre igjen.

«Når du er blitt min kone, må du kalle meg Alejandro.»

«Jeg har kalt deg Ramos helt siden broren min tok deg med hjem til oss for tretten år siden.»

«Du kalte meg Alejandro den natten vi unnfanget barnet vårt», korrigerte han henne med silkemyk stemme.

Flora ble varm når hun husket hvordan hun hadde ropt ut navnet hans da han ga henne hennes aller første orgasme. Hun presset håndflatene mot den brennende pannen for å skyve bort minnene.

Hun trakk pusten dypt. «Trekker du tilbake alle anklagene mot Justin?»

«Hvis du gifter deg med meg, gjør jeg det.»

«Kan du gjøre det?»

«Uten meg blir det ingen rettssak. Jeg skal trekke tilbake vitneforklaringen og alle bevisene.»

«Kanskje aktor likevel vil gjennomføre rettssaken.»

«Det gjør han ikke.»

Frustrert hevet hun stemmen for første gang. «Hvordan kan du vite det?»

«Du er nødt til å stole på meg.»

«Greit. Da kan du først trekke tilbake anklagene, og så gifter vi oss.»

«Tror du at jeg er dum?»

«Jeg vet at du ikke er dum, men det er den mest rettferdige måten å gjøre det på.»

«Kanskje det, lille vakre sukkertøy, men faktum er at jeg stoler ikke på deg. Enten gifter vi oss før saken henlegges, ellers blir det ingen avtale. Og hvis du tror at du kan gifte deg med meg og deretter skille deg så snart broren din er satt fri, så kan du glemme det. Skulle det skje, blir saken gjenåpnet, og han må tilbringe de beste årene av livet sitt i en fengselscelle. Skilsmisse er helt utelukket.»

Han kom bort til henne og bøyde seg. Parfymen hans omga henne, men før det hypnotiske blikket møtte hennes, lukket Flora øynene og holdt pusten.

«Om en time er marerittet ditt over. Broren din er fri, og du har all den rikdommen du kan ønske deg», hvisket han og strøk en finger lett over kinnet hennes.

Berøringen fikk henne til å stivne.

Den fikk også pulsen hennes til å øke.

Nervene spente seg da han bøyde seg enda nærmere. Pusten hans strøk mot den følsomme huden på øret hennes og sendte ilinger gjennom kroppen.

«Det ser ut til at du har lyktes med å selge sjelen din til djevelen», mumlet han. «Gratulerer. Broren din blir nok glad når du forteller ham hvordan du kjøpte ham fri.»

Ramos reiste seg og forlot rommet.

Flora åpnet ikke øynene før hun hørte at døren ble lukket.

Da hun var sikker på at hun var alene i rommet, la hun armene rundt magen og trakk pusten dypt.

Hun prøvde å klarne hodet, men det var umulig.

Dette var galskap.

Hvordan kunne han fortsatt vekke slike følelser i henne? Det burde ikke være mulig, særlig etter alt det han hadde gjort.

Men han trodde at hun hadde ligget med ham for brorens skyld. Han trodde at hun hadde brukt ham …

Et øyeblikk, bare et kort øyeblikk, trodde hun at hun hadde sett noe sårbart i blikket hans.

Dette var utrolig forvirrende! Som om hun kunne ha såret ham. Han var hardhudet som et neshorn.

Men selv om hun hadde gjort det, og han virkelig hadde misforstått Justins melding, så var det ingen unnskyldning for å kutte kontakten med henne. Ikke etter den natten de hadde delt, måten han hadde kysset henne farvel på, og løftene han hadde gitt om å treffe henne igjen, og som han slett ikke hadde tenkt å holde.

Hvis han virkelig hadde trodd det, hvorfor hadde han ikke konfrontert henne med det? Svaret på det var enkelt, for det var slik Ramos var. Gjorde man urett mot ham, tok han igjen uten å nøle.

Han kunne ikke mene at han ville gifte seg med henne.

En ny krampe lavt i magen rev henne ut av panikken. Hun bet sammen tennene og pustet gjennom nesen.

Da smerten ga seg, var pannen hennes våt av svette.

Hvor lenge var det siden den siste rien? Tjue minutter? Mer? Mindre?

Flora tvang seg til å tenke klart og notere tiden. Hun hadde hatt fire falske kynnere med dager imellom. Ingen hadde vart så lenge som disse to, og ingen hadde vært så vonde.

Var fødselen i gang? Det kunne den ikke være! Det var for tidlig! Hun hadde ikke termin før om tre uker.

Ryggen hennes verket igjen. Smerten hadde egentlig ikke vært helt borte, den hadde bare vært litt mildere.

Tårekanalene hadde begynt å fungere igjen, og hun skulle ønske at moren hennes hadde vært her. Hun trengte henne desperat, både når det gjaldt råd og trøst de kommende timene.

Men det var to år siden moren døde, og det var ingen andre hun kunne be om råd, i hvert fall ingen hun stolte på. Hun følte seg enda mer alene enn hun hadde gjort etter at Justin ble arrestert, og vugget lett frem og tilbake.

Giftet hun seg med Ramos, var Justin en fri mann.

«Mademoiselle, kan du lese gjennom dokumentet og signere det?»

Flora blunket. Hun hadde ikke lagt merke til at døren hadde blitt åpnet.

Den velkledde kvinnen rakte henne et dokument.

Flora kremtet. «Hva er dette?»

«Du må skrive under dokumentet.»

Da hun skjønte at det var ektepakten, kom den neste rien.

Hun grep dokumentet, bet sammen tennene, men ingen lyd unnslapp henne..

«Er alt i orden, mademoiselle?»

Hun nikket og klarte å si noe som lignet et aha. Da smerten ga seg, kikket hun på klokken. Det var ti minutter siden forrige ri.

Ikke få panikk, sa hun til seg selv. Ikke få panikk.

Plutselig ble døren åpnet igjen, og Ramos kom inn.

«Er du klar til å signere?» spurte han.

Flora trakk pusten dypt. «Har du ordnet dokumentene for å trekke tilbake anklagene?»

«Når vielsesattesten er undertegnet, blir de innlevert.»

Flora lukket øynene et øyeblikk før hun så gjennom dokumentet. Hun måtte sjekke at det bare omhandlet den økonomiske siden av ekteskapet, og det gjorde det.

«Kan jeg få en penn, takk?» spurte hun kvinnen.

Giftet hun seg med Ramos, var Justin en fri mann.

Giftet hun seg med Ramos, var hun bundet for alltid til den mest avskyelige mannen på jorden.

Men Justin slapp fri.

Flora tok imot pennen og signerte.

Ramos smilte fornøyd. «Da skal vi gifte oss.»

9788284266466.jpg
| L.. g

Et overraskende frieri

Szlke og sand

| \ /jfr/ - ‘_“/ }“\\









